ཟླ་བ་ག་ཚོད་ཕྱིན་པའི་རྗེས་སུ་ཡིན་མིན་མི་ཤེས།བཀག་ཉར་ཁང་ནས་ང་ལ་ཚ་འདྲི་འཇམ་འདྲི་ག་ཚོད་བྱས་ཀྱང་ངས།རྒྱལ་རྒན་ནི་ངའི་དགེ་རྒན་ཡིན་སྟབས།ང་ལ་ལྟ་ཙམ་བྱེད་པར་ཡོང་བ་ཞིག་ལས།དེ་མིན་གྱི་གནས་ཚུལ་གང་ཡང་མེད་ཅེས་ལན་གཅིག་རང་ཨུ་ཚུགས་མཐར་སྐྱེལ་གྱིས་བཏབ།ངས་རྒྱལ་རྒན་ངེད་གཉིས་ཀྱིས་ལྷོ་ཕྱོགས་སུ་ག་རེ་ཡོད་མེད་སྐོར་བཤད་པ་དེ་ཚོ་ངོས་ལེན་བྱས་མེད།གང་ཡིན་ཟེར་ན།ཁོང་ཚོ་བརྗོད་གཞི་དེ་ལ་ཚོར་སྣང་སྐྱེན་པར་མ་ཟད་དགའ་པོ་མེད་པ་ཧ་གོ་བས་ཡིན།འོན་ཀྱང་ཁོང་ཚོས་ང་རང་ཐད་ཀར་མི་དམངས་ཁྲིམས་ཁང་དུ་ཁྲིད་ནས་ངས་བྱ་བ་བརྩམ་རྒྱུ་ལྟ་ཅི་མིང་ཙམ་ཡང་ཆ་རྒྱུས་མེད་པའི་ཉེས་པ་སྟེ།རྒྱ་གར་ནས་བཏང་བའི་ཁ་བྲལ་རིང་ལུགས་པ་དང་ངན་འབྲེལ་གྱིས་མེས་རྒྱལ་ཁ་བྲལ་གཏོང་བའི་བྱ་ངན་རྩོམ་རྩིས་བྱས་པ་ཞེས་པའི་ཉེས་མིང་འོག་དུས་བཀག་བཙོན་འཇུག་ལོ་གསུམ་དང་།ཆབ་སྲིད་ཀྱི་ཁེ་དབང་ལོ་བཞི་འཕྲོག་པའི་ཐག་གཅོད་བྱས་ཏེ།ང་རང་ངའི་ཕ་ཡུལ་དང་ཐག་ཧ་ཅང་རིང་བའི་བྱང་ཕྱོགས་ཀྱི་ངལ་རྩོལ་སྒྱུར་བཀོད་ར་བར་བརྫངས།ང་བྱང་ཕྱོགས་སུ་བརྫངས་པ་དེས་ལྷོ་ཕྱོགས་དང་ཐག་ཇེ་རིང་དུ་སོང་བའི་སྣང་བ་ཤར་བས།སེམས་ནང་རང་བཞིན་གྱིས་སྐྱོ་སྣང་སྐྱེས་བྱུང་།གལ་ཏེ་བཙོན་ཁང་འདི་ལྷོ་ཕྱོགས་སུ་ཆགས་ཡོད་ན།ངས་དགའ་བཞིན་སྤྲོ་བཞིན་དུ་བསྐྱོད་ངེས།ང་རང་ལྷོ་ཕྱོགས་ལ་ཅི་འདྲའི་དགའ་ཨང་།